text: Grant eür a à servir gent
   Qui aient tel entendement
   Que service sachent merir
   Ceaus qui le sevent desservir ;
   Car moult souvent ont le bienfait
   Cil qui n'ont pas service fait
   Par quoi le deüssent avoir.
   Ce puet on en mains lieus veöir
   Que cil qui desservi aront
   Le merir, au merir faurront ;
   Et en porteront le merite
   Cil qui aront esté tout quite
   De desservir le guerredon
   Dont il enporteront le don.
   Souventes fois est avenu
   Ce que j'ai ci amenteü.
   Ne sont ne avisé ne sage
   Cil qui maintiennent tel usage ;
   Mais je ne l'amet à nului.
   Bien se gart chascuns endroit lui
   Qu'il paie le desservëour.
   Si aura aumosne et honnour ;
   Car qui autrui service prent,
   Pechié fait, se il ne le rent.
   PageV02P230
   Que vous iroie je contant?
   Honnour et feste et joie tant
   Fu faite Carmant et les siens,
   Que de defaute n'i ot riens
   De tout ce k'à honnour amonte.
   Ains croist de jour en jour et monte
   La grant joie c'on li faisoit ;
   Car chascuns de cuer s'en penoit.
   Sachiez qu'il n'ot pas oublié
   Que à sa fille demandé
   N'eüst trestout son errement ;
   Et ele tout si faitement
   Qu'ele ot esploitié et erré,
   Li ot tout dit et recordé,
   Dont li rois moult bon gré li sot
   Que ele ainsi esploitié ot.
   Car moult ot ouvré sagement,
   Ce li sambloit, et soutilment.
   Et très à point s'onnour gardée.
   Au besoing fu bien avisée.
   Conme loiaus et bone et sage,
   Moult la prisoit en son corage.
  